Document ID: 32011R0186

РЕГЛАМЕНТ (ЕС) № 186/2011 НА КОМИСИЯТА
от 25 февруари 2011 година
за изменение на приложение I към Регламент (ЕО) № 689/2008 на Европейския парламент и на Съвета относно износа и вноса на опасни химикали
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 689/2008 на Европейския парламент и на Съвета от 17 юни 2008 г. относно износа и вноса на опасни химикали (1), и по-специално член 22, параграф 4 от него,
като има предвид, че:
(1)
Регламент (ЕО) № 689/2008 прилага Ротердамската конвенция относно процедурата за предварително обосновано съгласие при международната търговия с определени опасни химични вещества и пестициди, подписана на 11 септември 1998 г. и одобрена от името на Общността с Решение 2003/106/ЕО на Съвета (2).
(2)
Приложение I към Регламент (ЕО) № 689/2008 следва да бъде изменено така, че да вземе под внимание някои регулаторни действия по отношение на определени химикали, предприети в изпълнение на Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (3), на Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (4) и Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикали, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (5).
(3)
Веществото хлорат не беше включено като активно вещество в приложение I към Директива 91/414/ЕИО, както и не беше включено като активно вещество в приложения I, IА или IБ към Директива 98/8/ЕО, вследствие на което употребата на хлорат като пестицид се забранява и поради това следва да бъде добавено в списъците с химикали в част 1 и част 2 от приложение I към Регламент (ЕО) № 689/2008.
(4)
Веществата бенфуракарб, кадузафос, карбофуран и трициклазол не бяха включени като активни вещества в приложение I към Директива 91/414/ЕИО, вследствие на което употребата на тези активни вещества като пестициди се забранява и поради това следва да бъдат добавени в списъците с химикали в приложение I, части 1 и 2 към Регламент (ЕО) № 689/2008. Добавянето на тези вещества към част 2 от приложение I беше отменено заради новото заявление за одобрение по Директива 91/414/ЕИО, подадено съгласно член 13 от Регламент (ЕО) № 33/2008 на Комисията от 17 януари 2007 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (6). Това ново заявление беше оттеглено от заявителите, в резултат на което причината за отменянето на добавянето към приложение I, част 2 отпадна. Следователно веществата бенфуракарб, кадузафос, карбофуран и трициклазол следва да бъдат добавени към списъка с химикали в приложение I, част 2 към Регламент (ЕО) № 689/2008.
(5)
Веществото метомил беше включено като активно вещество в приложение I към Директива 91/414/ЕИО, вследствие на което метомил повече не е забранено за употреба в подкатегорията „Пестицид, в групата на продуктите за растителна защита“. Следователно вписването в приложение I, част 1 към Регламент (ЕО) № 689/2008 следва да бъде изменено, за да отразява тази промяна.
(6)
Веществото малатион беше включено като активно вещество в приложение I към Директива 91/414/ЕИО, което води до премахване на забрана за употребата на това активно вещество в подкатегорията на „пестицидите от групата на продуктите за растителна защита“ и беше решено веществото малатион да не бъде включено като активно вещество в приложение I, IA или IB към Директива 98/8/ЕО, което води до забрана за употребата на малатион в подкатегорията „други пестициди, включително биоциди“. Следователно вписването в приложение I, част 1 към Регламент (ЕО) № 689/2008 следва да бъде изменено, за да отразява тези промени.
(7)
Беше подадено ново заявление, съгласно член 13 от Регламент (ЕО) № 33/2008 за активното вещество флурпримидол, за което ще е необходимо ново решение за включване в приложение I към Директива 91/414/ЕИО и поради това флурпримидол следва да бъде заличен от списъка с химикали в приложение I, част 2 към Регламент (ЕО) № 689/2008. Решението за добавянето в списъка с химикали в приложение I, част 2 следва да не се взема, преди да е взето новото решение за статута на веществото съгласно Директива 91/414/ЕИО.
(8)
Позициите в приложение I, части 1 и 2 към Регламент (ЕО) № 689/2008, имащи връзка с веществото паракват, не са последователни и достатъчно ясни що се отнася до кодовите номера, поради което следва да бъде внесено изменение, като се въведат най-адекватните кодови номера.
(9)
Приложение I към Регламент (ЕО) № 689/2008 следва да бъде съответно изменено.
(10)
С цел да се предостави достатъчно време на държавите-членки и на промишлеността да вземат необходимите мерки, прилагането на настоящия регламент следва да бъде отложено.
(11)
Мерките, предвидени в настоящия регламент, са в съответствие със становището на комитета, създаден по силата на член 133 от Регламент (ЕО) № 1907/2006,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 689/2008 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Прилага се от 1 май 2011 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 февруари 2011 година.

Labels: 3
1
20